สิทธิประโยชน์ที่ผู้ประกันตนควรรู้ หาก “เสียชีวิต” ทายาทมีสิทธิรับเงินอะไรบ้าง
นางพจนารถ สุทธิพร ผู้อำนวยการสำนักสิทธิประโยชน์ สำนักงานประกันสังคม กล่าวว่า กองทุนประกันสังคม ได้ให้สิทธิประโยชน์คุ้มครองผู้ประกันตนมาตรา 33 มาตรา 39 และมาตรา 40 ในกรณีเสียชีวิต ที่ไม่ได้เกิดจากการทำงาน ดังนั้นเมื่อผู้ประกันตนถึงแก่ความตาย ทายาทสามารถรับสิทธิประโยชน์เป็นค่าทำศพ เงินสงเคราะห์ และเงินบำเหน็จชราภาพ สำหรับเงินค่าทำศพ ผู้ประกันตนมาตรา 33 และมาตรา 39 ที่จ่ายเงินสมทบอย่างน้อย 1 ใน 6 เดือนก่อนเดือนที่เสียชีวิต ได้รับค่าทำศพ 50,000 บาท ซึ่งจะจ่ายให้แก่ผู้จัดการศพคือ บุคคลที่ผู้ประกันตนทำหนังสือระบุไว้ แต่ส่วนใหญ่ผู้ประกันตนจะไม่ได้ระบุไว้ ดังนั้น จะดำเนินการจ่ายให้กับผู้ที่จัดการศพจริง โดยต้องมีเอกสารระบุจากสถานที่จัดการศพ ส่วนผู้ประกันตนมาตรา 40 ที่มี 3 ทางเลือก จะได้รับเงินค่าทำศพไม่เท่ากัน โดยผู้ประกันตนมาตรา 40 ที่จ่ายเงินสมทบไม่น้อยกว่า 6 ใน 12 เดือน เว้นแต่กรณีเสียชีวิตจากอุบัติเหตุ จ่ายเงินสมทบไม่น้อยกว่า 1 ใน 6 เดือน ก่อนเดือนที่เสียชีวิต ผู้ประกันตนทางเลือกที่ 1 จ่ายเงินสมทบ 70 บาทต่อเดือน และทางเลือกที่ 2 จ่ายสมทบ 100 บาทต่อเดือน จะได้รับค่าทำศพ 25,000 บาท ส่วนทางเลือกที่ 3 จ่ายเงินสมทบ 300 บาทต่อเดือน ได้รับค่าทำศพ 50,000 บาท สำหรับหนังสือมอบสิทธิประโยชน์กรณีเสียชีวิตนั้น ผู้ประกันตนสามารถจัดทำขึ้นเองได้ พร้อมระบุทายาทผู้รับประโยชน์ให้ชัดเจน โดยสามารถมอบให้กับทายาทที่มีสิทธิรับประโยชน์เก็บหนังสือฉบับดังกล่าวไว้ นางพจนารถ กล่าวถึงเงินสงเคราะห์กรณีเสียชีวิต สำหรับผู้ประกันตนมาตรา 33 และมาตรา 39 ที่จ่ายเงินสมทบตั้งแต่ 36 เดือนขึ้นไป แต่ไม่ถึง 120 เดือน หรือ 3 ปี แต่ไม่ถึง 10 ปี จะได้รับเงินสงเคราะห์ร้อยละ 50 ของค่าจ้าง เฉลี่ย 4 เดือน เช่น ผู้ประกันตนมาตรา 33 ฐานค่าจ้างสูงสุด 15,000 บาท จะได้รับ 30,000 บาท ส่วนผู้ประกันตนมาตรา 39 จะได้รับ 9,600 บาท ส่วนกรณีส่งเงินสมทบ 120 เดือนขึ้นไป หรือ 10 ปี ก็จะได้รับในอัตราร้อยละ 50 ของค่าจ้างเฉลี่ย 12 เดือนขึ้นไป เช่น ผู้ประกันตนมาตรา 33 ฐานค่าจ้างสูงสุด 15,000 บาท จะได้รับ 90,000 บาท ส่วนผู้ประกันตนมาตรา 39 จะได้รับ 28,800 บาท ส่วนผู้ประกันตนมาตรา 40 ทางเลือกที่ 1 และทางเลือกที่ 2 จะได้รับเงินสงเคราะห์กรณีเสียชีวิต หากส่งเงินสมทบ 60 เดือนขึ้นไป หรือ 5 ปี จะได้รับเงินสงเคราะห์ 8,000 บาท ทั้งนี้ หากผู้ประกันตนเสียชีวิตก่อนที่กำหนดตามกฎหมายประกันสังคม ทายาทจะได้รับประโยชน์ทดแทนเป็นเงินบำเหน็จชราภาพคืนให้ทายาท